DIHOSKAN OLEH DAVID ATTENBOROUGH
Antara haiwan paling mengagumkan yang pernah wujud,
dan yang paling terkenal, tentulah dinosaur.
Tyrannosaurus rex.
Haiwan yang dapat mencetuskan imaginasi kita.
Ia haiwan jenis apa?
Bagaimana rupanya? Bagaimana ia hidup?
Kini, kajian saintifik menjawab semua persoalan itu.
Bukan tentang T. rex saja,
malah spesies lain yang turut hidup bersamanya.
Teknologi pengimejan terkini membolehkan kami mencipta semula haiwan ini.
Bumi, 66 juta tahun lalu.
Langit dipenuhi dinosaur berterbangan.
Dalam laut, reptilia gergasi mengawasi dasar.
Di darat pula, setiap jenis dinosaur
bergelut untuk meneruskan hidup.
Kini, kita tahu banyak perkara tentang dunia yang dikuasai dinosaur.
Inilah kisah tentangnya.
Pantai
Kawasan pesisir selatan laut pedalaman luas
yang membahagikan Amerika Utara.
Serta kesan tapak kaki pemangsa terkemuka di darat.
Seekor Tyrannosaurus rex sedang berenang.
Tulang berongga dan berudara serta kaki belakang yang kuat
membolehkan T. rex berenang.
Ini T. rex jantan dewasa bersama anak-anaknya.
Anak-anaknya sudah cukup dewasa untuk mengikutinya dalam perjalanan
menuju ke salah satu pulau luar pesisir berdekatan pantai ini.
Perjalanannya pendek, tapi masih berbahaya.
Seekor mosasaur.
Biawak laut gergasi, dua kali ganda lebih besar daripada tyrannosaur
dengan berat melebihi 15 tan.
Ia pemangsa terbesar di bumi.
Biasanya, mosasaur memakan penyu.
Tapi, kumpulan ini pun boleh diterima.
Walaupun berada di dalam air, seekor T. rex dewasa
masih mampu mempertahankan dirinya.
Tapi, anak-anak tak boleh berpecah.
Tyrannosaurus rex sering kehilangan sekurang-kurangnya dua pertiga
daripada 15 atau lebih anak-anak dalam tahun pertama.
Kini, cuma tinggal empat ekor.
Pulau ini memberikan perlindungan dan makanan.
Penyu gergasi seberat dua tan datang untuk bertelur di sini.
Tapi, penyu ini yang menarik perhatiannya ke sini.
Penyu itu sudah mati, dan tyrannosaur terhidu bau bangkainya.
Jika tyrannosaur dapat terbalikkan penyu itu,
ia akan dapat menikmati lebih 907.18 kilogram daging.
T. rex mempunyai rahang yang paling kuat.
Kekuatan daya gigitannya melebihi lima tan.
Si anak mahu makan juga, tapi si bapa tak mahu berkongsi.
Si anak perlu belajar memburu sendiri.
Namun nampaknya, tiada banyak makanan di pantai ini.
Tapi apabila malam semakin menjelma, keadaan mula berubah.
Anak-anak penyu mula menetas keluar daripada pasir dan bergegas ke laut.
Anak T. rex telah dibawa ke kawasan buruan yang menguntungkan.
Anak penyu yang baru menetas amat sesuai buat anak T. rex.
Perasaan ingin tahu mampu membuahkan hasil.
Masih banyak yang perlu dipelajari.
Makanan di sini cukup buat si bapa dan anak-anaknya.
Jika gagal dapatkan makanan,
ia boleh curi saja makanan adik-beradiknya.
Di seluruh dunia,
perairan cetek ini adalah seluas 40.2 juta kilometer persegi.
Lebih luas daripada benua terbesar.
Keluasan dan laut yang ada banyak sumber
menjadikan lautan habitat yang amat penting.
Setiap kali pasang surut,
sumber makanan dari dasar muncul dan dinikmati pelbagai jenis hidupan.
Sumber makanan amat banyak di Atlantik Utara,
memandangkan sekumpulan besar ikan berenang menghampiri pesisir.
Satu jenis haiwan boleh hidup di kawasan begini dan membentuk banyak koloni.
Reptilia terbang. Pterosaur.
Terdapat tujuh spesies berbeza di pantai di Afrika Utara.
Ia datang ke sini untuk makan, berehat dan membesarkan anak-anak.
Tethydraco sudah biasa menghabiskan masa di darat
dan ia membina sarang di sini serta melindungi anak-anaknya.
Anak-anaknya amat memerlukan perlindungan.
Paruh Phosphatodraco seperti belati tajam.
Pemangsa setinggi 274.32 sentimeter yang sering memerhatikan koloni ini,
dan menanti peluang untuk menangkap seekor anak yang tidak dilindungi.
Tapi, sesetengah pterosaur tak biasa hidup di darat.
Ia memiliki strategi bertelur yang berbeza.
Ia membina sarang di kawasan yang kurang menarik perhatian pemangsa.
Cenuram terpencil sebegini amat sesuai.
Telur pterosaur amat keras dan mudah kering,
jadi ia perlu ditutup.
Ada sesuatu di sebalik timbunan rumpai laut ini.
Seekor anak Alcione yang kecil
seberat kurang 57 gram.
Si ibu tinggalkan telurnya di sini kira-kira dua bulan lalu.
Ia memanggil sesama sendiri supaya semuanya menetas.
Lebih banyak, lebih selamat.
Gerak hati pertamanya ialah mendaki.
Anak-anak daripada beratus-ratus sarang berkumpul di puncak cenuram
dan bersedia untuk terbang buat kali pertama.
Tapi sayapnya belum terbentuk.
Tulang jari panjang yang menyokong membran sayapnya
perlu diluruskan dan tercantum dahulu, dan ia mengambil masa beberapa jam.
Tapi, ia tak boleh berlengah lagi.
Tulangnya amat ringan, mengandungi sehingga 90 peratus udara
dan memudahkannya untuk terbang.
Namun, ia perlu berlatih dulu.
Ia cuma ada satu peluang saja
untuk cuba terbang.
Tebing cenuram menghasilkan arus menaik yang membantu ia terbang.
Jadi, mujurlah ia berkumpul di sini menghadap angin lazim
dan terbang ke daratan.
Tapi, tiada sesiapa yang sudah bersedia untuk terbang.
Akhirnya, seekor anak Alcione melakukan langkah pertama untuk diikuti yang lain.
Ia bukan menuju ke arah pantai dan koloni.
Ia perlu pergi ke hutan awan yang terletak jauh dari situ.
Barbaridactylus.
Pterosaur pemangsa dan kuat yang biasa memakan ikan.
Tapi, anak-anak Alcione ini tak boleh dilepaskan saja.
Satu cara untuk menyelamatkan diri ialah rapatkan sayap dan menjunam.
Tapi, terbang rendah akan menyukarkan perjalanannya ke hutan.
Pendaratan cemas ke dalam koloni.
Anak Alcione tak patut berada di sini tanpa perlindungan.
Seekor anak Alcione daripada kumpulan pertama yang terselamat…
masih meneruskan perjalanan ke destinasinya.
Kawasan selamat.
Antara anak Alcione yang banyak tadi, cuma sedikit yang berjaya sampai.
Tapi baginya,
hutan ini memberikan perlindungan dan makanan yang diperlukan anak pterosaur.
Ia akan menetap di sini selama lima tahun.
Selepas tempoh itu, ia sudah cukup besar untuk menyertai pterosaur dewasa
menangkap ikan di laut terbuka.
Sesetengah haiwan marin yang menangkap ikan di laut
perlu datang ke pantai sekali-sekala atas satu sebab tertentu.
Di perairan di benua tenggelam Zealandia,
satu perjalanan panjang bakal berakhir.
Ini tuarangisaur,
sejenis reptilia marin besar sepanjang hampir sembilan meter.
Tuarangisaur betina ini ditemani anaknya yang berumur sekitar enam bulan.
Kebiasaannya, ia cuma melahirkan seekor anak setiap dua tahun atau lebih.
Ia amat berisiko,
dan ikatan antara si ibu dan anak adalah sangat penting.
Ia membawa anaknya berenang jauh menuju ke satu teluk.
Ia tak sendirian.
Tuarangisaur datang ke sini dari serata Pasifik Selatan.
Tuarangisaur jantan turut berkumpul di sini untuk mencari pasangan.
Tapi buat masa ini, keutamaan tuarangisaur betina bukan mengawan.
Teluk ini memiliki sesuatu yang tiada di teluk lain.
Batu yang licin, keras dan bulat.
Ia menghaus akibat pergerakan air sungai, tapi sukar ditemui.
Namun di dasar air terjun ini,
ada banyak batu sebegitu.
Tuarangisaur boleh memilih.
Kemudian, ia melakukan sesuatu yang amat mengagumkan.
Ia menelan batu itu.
Batu itu berfungsi sebagai pemberat dan hempedal.
Gastrolitos yang akan kekal dalam perutnya
untuk menghancurkan makanan yang tidak dikunyah.
Bagi si anak,
bukan mudah mempelajari cara menelan batu buat kali pertama.
Ia perlu berlatih.
Namun, itulah peluang bagi si ibu mencari tuarangisaur jantan yang sesuai.
Akhirnya, si anak berjaya.
Kini, ia akan menelan sebanyak mungkin batu.
Setelah dewasa nanti, ia akan kembali untuk telan lebih banyak lagi.
Kini, keluarga ini perlu tinggalkan pantai
dan kembali mencari makanan di laut.
Bagi anak tuarangisaur,
itu langkah penting ke arah kedewasaan.
Di Eropah selatan,
di kawasan pertembungan Lautan Atlantik dan Laut Tethys yang luas,
terdapat banyak jenis hidupan laut.
Paras laut yang semakin meningkat menandakan ada banyak pulau tenggelam
yang dipenuhi bunga karang, kerangan dan karang.
Karang menggunakan cahaya matahari di kawasan cetek
dan bergabung dengan alga yang tumbuh di dalam tisunya.
Ia mengumpul zarah makanan kecil yang terapung dalam arus lautan.
Pelbagai jenis hidupan marin menyelaputi batu keras.
Tapi mengejutkan, ada satu batu yang nampak kosong.
Di seberangnya, ialah cenuram curam dan laut dalam,
habitat pemangsa laut…
dan bahaya buat ikan terumbu yang lalai.
Tapi, ikan pycnodont ini tidak takut.
Ini mosasaur Hoffman, pemangsa paling menggerunkan di laut.
Tapi, ia datang bukan untuk cari makanan, tapi untuk dibersihkan.
Mosasaur ialah biawak gergasi dan memiliki lidah bercabang
dan kulit berwarna-warni apabila musim mengawan.
Kini, ia perlu bersalin kulit.
Untuk kelihatan menawan,
seluruh badan perlulah bersih.
Ikan dan udang halus memakan sisik yang tertanggal.
Dengan muncul di permukaan, biawak laut yang memerlukan udara ini
dapat memenuhkan paru-parunya
dan berehat.
Pesaing.
Seekor mosasaur jantan muda mahu merampas kawasan ini.
Mosasaur jantan dewasa lebih berat, iaitu lebih 15 tan.
Tapi pesaingnya lebih lincah.
Memandangkan kedua-dua sama hebat, pertarungan boleh membawa maut.
Ada mosasaur yang ditemui dengan gigi hancur pesaing
tertanam dalam tengkoraknya.
Mosasaur jantan dewasa curi-curi ambil nafas.
Kini, ia ada kelebihan.
Ia dapat melemaskan pesaingnya dengan mengheretnya ke bawah.
Mosasaur jantan dewasa berjaya.
Buat masa ini, ia masih memiliki kawasan terumbu ini.
Bulan sabit di pantai di Amerika Utara.
Malam yang tenang dan gelap ini mencetuskan peristiwa unik dan indah.
Malam ini, ada cahaya walaupun di dalam laut.
Amonit bersinar muncul dari dasar laut.
Amonit ialah moluska yang sejenis dengan kurita dan cumi-cumi.
Saiz scaphitid ini sama besar seperti tangan manusia.
Selama berminggu-minggu, ia berkumpul di dasar laut.
Di dasar, cahaya ini dapat mengumpan plankton untuk dimakan.
Tapi malam ini, cahaya itu ada fungsi berbeza.
Ia muncul ke permukaan untuk mengawan.
Tak lama kemudian, ada beribu-ribu ekor di setiap gosong.
Setiap satu saling bergesel dan menghasilkan biopendarcahaya.
Sistem sarafnya amat rumit,
ia mengawal sel yang menghasilkan cahaya iaitu, photocyte.
Si jantan bersesak merapati si betina yang lebih besar.
Berdasarkan rupa si jantan, menunjukkan pasangan yang paling sesuai dan terbaik.
Sebaik saja bersatu, kedua-duanya menyeragamkan cahaya.
Jika si jantan tak dapat ikut rentak si betina, ia akan ditolak.
Tapi, ia amat seragam.
Kini, kedua-duanya akan bertelur dan menghasilkan generasi seterusnya.
Selepas persenyawaan,
si betina berenang ke kawasan cetek untuk melepaskan telur.
Seperti kebanyakan sefalopod yang lain,
bertelur ialah usaha terakhir dalam kehidupan pendeknya.
Menjelang pagi, cahaya ini akan terpadam dan mati.
Malam ajaib ini bakal menjadi malam terakhirnya.
Di seluruh dunia, pantai menawarkan tempat yang sesuai
buat haiwan untuk mengawan, membesarkan anak dan mencari makanan.
Kembali ke perairan cetek di Zealandia,
sekumpulan besar tuarangisaur bersatu.
Ia menggerakkan diri menggunakan keempat-empat insang dan berenang
untuk mencari sekumpulan ikan yang datang ke sini setiap musim panas.
Kadangkala, tuarangisaur muncul di permukaan untuk bernafas
sebelum meneruskan perjalanan dalam air.
Tapi, seekor tuarangisaur betina tidak berenang seperti kebiasaan.
Ia dan anaknya yang berumur dua tahun ketinggalan daripada ahli lain.
Ia bergerak perlahan.
Kejanggalan itu disedari.
Pemburu berbahaya, Kaikaifilu.
Tuarangisaur betina yang terkejut, kini menjadi sasaran.
Ia mungkin dapat melindungi diri jika berenang lebih dalam.
Bagi si anak, taktik mengalihkan perhatian mosasaur ini amat berbahaya.
Tapi si ibu sempat menyelamatkan diri.
Si ibu dan anak itu tidak bersendirian.
Kesemuanya mungkin bersaudara,
dan ia menghalau Kaikaifilu ini.
Inilah punca kelewatan tuarangisaur betina tadi.
Ia bunting.
Kini, setelah bunting selama setahun setengah,
anaknya lahir.
Ia sepanjang lebih tiga meter, hampir mencapai separuh kepanjangan ibunya.
Antara anak yang paling besar yang pernah wujud.
Ia perlu ke permukaan untuk mengambil nafas pertama.
Anak tuarangisaur ini dapat hidup selama 80 tahun.
Kini, dengan bantuan ahli keluarga,
ia dapat menjadi pemangsa…
di salah satu habitat paling banyak sumber makanan di Bumi,
iaitu laut di sekitar pantai planet prasejarah kita.
Akan datang dalam Prehistoric Planet,
dinosaur gergasi bergelut mendapatkan pasangan di gurun yang terik.
Di serata dunia,
pakar-pakar hebat perlu gunakan setiap cara untuk teruskan hidup
di tempat paling mencabar di Bumi.
Bagi melihat sains di sebalik kisah ini,
layari laman web Prehistoric Planet sekarang.
Terjemahan sari kata oleh Hamizah